Shaxmat bo‘yicha Hindistondagi turnirda Marat Jumayev g‘alaba qozonib birinchi o‘ringa ko‘tarildi

Hindistonning Chennai shahrida shaxmat bo‘yicha 7th Chennai International Open Grandmaster Chess Tournament musobaqasi davom etmoqda. An’anaviy tarzda o‘tkazib kelinayotgan turnirda Marat Jumayev O‘zbekiston sharafini himoya qilyapti, deb xabar bermoqda “Olamsport”.

4-yanvar kuni musobaqada 8-tur uchrashuvlari o‘tkazildi. Samarqandlik grossmeyster bu safar italiyalik grossmeyster David Alberto bilan hisob-kitob qildi. Alberto reytingda Jumayevdan yuqoriroqda turgandi. Shuningdek, Jumayev qora donalarda harakat qilgan. Shunga qaramay, O‘zbekiston vakili kuchli raqibini mag‘lubiyatga uchratdi va 6,5 ochko bilan 1-o‘ringa ko‘tarilib oldi.
Bugun, 5-yanvar kuni Jumayev o‘zi singari 6,5 ochkoga ega rossiyalik Mixail Mojarov bilan munosabatlariga oydinlik kiritib oladi. Ushbu o‘yinda terma jamoamiz a’zosi oq donalarda harakat qiladi.